Annwyl Ddarpar Ymgeisydd,

Diolch am eich diddordeb yn y swydd bwysig hon. Bwriad y wybodaeth amgaeedig yw cynnig cipolwg o fywyd a gwaith Ysgol Gymraeg Bro Morgannwg er mwyn eich galluogi i benderfynu a ydych am fod yn rhan o'n tîm ysbrydoledig o bobl.

Mae gennym ddyheadau uchel i'n myfyrwyr ac rydym am iddynt gael eu herio, eu cefnogi â’u hysbrydoli i ffynnu ym mhob agwedd o’u bywydau. Trwy barhau i ddatblygu a gwella er mwyn atgyfnerthu enw da yr ysgol, byddwn yn sicrhau fod pob plentyn sy’n mynychu Ysgol Gymraeg Bro Morgannwg yn cael y ddarpariaeth orau posib o ran cyfleoedd ac addysg i gwrdd â’u hanghenion unigol ac i wireddu eu breuddwydion â’u dyheuadau personol.

Rydym yn ysgol 3-19 boblogaidd a llwyddiannus iawn wedi'i lleoli yn Y Bari. Mae'r ysgol yn gwasanaethu talgylch eang sy’n cynnwys 6 o ysgolion cynradd o fewn Sir Bro Morgannwg yn ei chyfanrwydd. Golyga hyn fod dros 250 o ddisgyblion yn y Cynradd yma yn Ysgol Gymraeg Bro Morgannwg a dros 200 ym mhob un o flynyddoedd yr Uwchradd gan gynnwys ein 6ed dosbarth llewyrchus.

Mae ein traddodiad hir o ragoriaeth academaidd yn ein gosod yn un o ysgolion gorau Cymru. Fodd bynnag, yr hyn sy’n amlygu Ysgol Gymraeg Bro Morgannwg yn fwy na dim yw ymrwymiad ein cymuned tuag at Gymreictod, natur ofalgar y staff, ymddygiad o safon uchel a defnydd da iawn ein disgyblion o’r iaith Gymraeg. Mae hyn oll yn gwneud Ysgol Gymraeg Bro Morgannwg yn ysgol arbennig i weithio a dysgu ynddi.

Cwblhawyd y gwaith o ailddatblygu'r ysgol a'i safle yn 2021 ac rydym nawr yn darparu amgylchedd dysgu gwirioneddol wych i'n disgyblion a’n staff. Mae hyn yn ein galluogi i fod yn arloesol o ran ein harddull dysgu ac addysgu wrth edrych ymlaen at gyflwyno ein Cwricwlwm newydd. Hefyd, gallwn ddarparu ystod eang o weithgareddau allgyrsiol sy’n adlewyrchu diddordebau amrywiol ein disgyblion er mwyn sicrhau eu bod yn cael eu herio a’u meithrin o fewn y dosbarth a thu hwnt.

Mae buddsoddi mewn staff yn flaenoriaeth yn Ysgol Gymraeg Bro Morgannwg. Trwy gefnogi pawb i ddatblygu er mwyn cynnal yr angerdd am ddysgu ac addysgu, credwn bydd hon yn ysgol sy’n ymdrechu'n barhaus i chwilio am ffyrdd arloesol o helpu disgyblion i ddysgu'n fwy effeithiol er mwyn gwella eu cyfleoedd i lwyddo yn eu bywydau tu hwnt i’r ysgol.

Os ydych yn angerddol dros wella cyfleoedd bywyd plant beth bynnag fo’u gallu a’u cefndir, edrychwn ymlaen yn fawr iawn at dderbyn cais gennych i ymuno â’n tîm ysbrydoledig yma yn Ysgol Gymraeg Bro Morgannwg!

Pob hwyl gyda’ch cais.

Yn ddiffuant,

Rhys Angell Jones

Pennaeth